**ПРОГРАМ**

**ДОДЕЛЕ БЕСПОВРАТНИХ СРЕДСТАВА**

**ЗА ЕКОНОМСКО ОСНАЖИВАЊЕ МЛАДИХ НА ТЕРИТОРИЈИ**

**ГРАДА ЗРЕЊАНИНА У 2024. ГОДИНИ**

1. **ПРЕДМЕТ**

Средства за економско оснаживање младих предузетника предвиђена су Одлуком о буџету Града Зрењанина за 2024. годину (''Службени лист града Зрењанина'', број 27/2023) у оквиру Програма 1501 - Локални економски развој, Програмска активност 1501-0003- Подршка економском развоју и промоцији предузетништва, позиција 143, економска класификација 454000 – Субвенције приватним предузећима, у укупном износу од 3.000.000,00 РСД (три милиона динара и 00/100).

Програмом о додели бесповратних средстава за економско оснаживање младих на територији града Зрењанина у 2024. години (у даљем тексту: Програм) прописују се циљеви, намена и висина средстава, право учешћа и услови за учешће на Јавном конкурсу, обавезна документација, поступак доделе средстава, документација за закључивање уговора, обавезе корисника средстава, праћење извршења уговорних обавеза и остала питања од значаја за реализацију Јавног конкурса за доделу бесповратних средстава за економско оснаживање младих на територији града Зрењанина у 2024. години (у даљем тексту: Јавни конкурс).

Изрази којима се означавају лица у Програму односе се подједнако на лица мушког и женског пола без обзира на то у којем су граматичком роду изражени.

1. **ЦИЉЕВИ**

Програм доделe бесповратних средстава за економско оснаживање младих на територији града Зрењанина у 2024. години као приоритет има подршку омладинском предузетништву јер оно представља велики економски потенцијал, извор нових запошљавања, а ентузијазам и енергија младих покретачка су снага развоја привреде и друштва. Општи циљ овог програма је системско унапређење предузетништва међу младима, директнa подршкa реализацији њихових предузетничких идеја у првим фазама пословања, као и развој предузетничких способности и капацитета код младих. Крајњи циљ Програма је повећање свести о важности омладинског предузетништва, као и остваривање значајније улоге младих предузетника на тржишту рада кроз развој њиховог пословања, запошљавање већег броја људи и остваривање већих и одрживих прихода.

1. **НАМЕНА СРЕДСТАВА**

Средства су намењена:

- за субвенционисање трошкова за улагање у набавку машине/опреме/ специјалнизованог алата,

- за субвенционисање трошкова за набавку репроматеријала,

- за субвенционисање трошкова за набавку рачунара и рачунарске опреме.

Под набавком машине/опреме/ специјализованог алата се подразумева производна машина/опрема / специјализовани алат и машина/опрема / специјализовани алат укључен у производни процес. Машина/опрема/ специјализовани алат који је предмет субвенције мора бити нов и у складу са делатношћу привредног субјекта и намењен за професионалну употребу.

Под набавком репроматеријала подразумева се набавка сировина и полупрерађевина које треба прерадити или дорадити до коначног производа, који мора бити у складу са делатношћу привредног субјекта.

Под набавком рачунарске опреме подразумева се десктоп или преносив или таблет рачунар и периферни уређаји (штампач, скенер итд.) намењени искључиво за потребе дигитализације пословања, дигиталне комуникације, пропаганде и пословања на интернету и/или друштвеним мрежама. Рачунарска опрема мора бити нова.

Предмет пријаве мора бити набављен од кредибилног добављача (произвођач, дистрибутер) који није повезано лице са учесником на Јавном конкурсу.

Средства се не могу користити за финансирање трошкова за набавку следећег: опрема за адаптацију, уређење и побољшање пословног и производног простора: уградна опрема (клима уређаји, вентилатори, соларни панели, алармни системи, системи за видео надзор, лифтови, котлови и др.), инсталације (водоводна, канализациона, електрична, вентилациона, грејна, гасна, телефонска, кабловска, интернет и сл.), привремени и монтажни објекти (тезге, рампе, тенде, базени и др.) и опремање простора (дрвенарија, браварија, венецијанери, тракасте завесе, теписи, преграде, зидне и подне облоге и сл.); фискалне касе, телефонски апарати,ТВ, музички уређаји, звучници и др.; алат, додатна опрема, појединачни и резервни делови, инвентар, опрема за заштиту на раду; намештај (дрвени, пластични, метални, тапацирани и др.); расвета, светлеће, рекламне и друге табле (натписи, дисплеји, панои и сл.); све врсте возила (за превоз лица, теретна, доставна, радна и др.), приколице и сл.; пољопривредне и прикључне машине и друга опрема за пољопривредну производњу; машине и опрема за спорт, забаву и сл.

Бесповратна средства привредни субјекти не могу користити зарад

обављања следећих делатности:

- примарна пољопривредна производња,

- трговинска делатност, осим делатности које у себи имају одређени степен обраде,

- организовање игара на срећу, лутрија и сличних делатности,

- производња и продаја оружја и војне опреме,

- промет нафте и нафтних деривата,

- производња челика у синтетичких влакана и вађење угља,

- производња и промет било ког производа или активности, које се, према домаћим прописима или међународним конвенцијама и споразумина, сматрају забрањеним,

- грађевинарство изузев производње грађевинских производа,

- транспорт и саобраћај,

- финансијcке услуге, књиговодствене услуге, услуге маркетинга, консултантске услуге, услуге испитивања тржишта, испитивање јавног мњења,

- производња дувана и дуванских производа,

- делатности изнајмљивања, рентирања и самоуслуживања.

**4. ВИСИНА СРЕДСТАВА**

Средства се одобравају:

1. за набавку машине/опреме/ специјализованог алата у висини од најмање 50.000,00 динара до највише 200.000,00 динара, односно до 75% од фактурне (куповне) вредности са ПДВ-ом и без зависних трошкова набавке, услуга инсталације, обуке за коришћење и сл.
2. за набавку репроматеријала у висини од најмање 30.000 динара до највише 150.000 динара, односно до 75% од фактурне (куповне) вредности са ПДВ-ом и без зависних трошкова превоза и сл.
3. за набавку рачунара и рачунарске опреме у висини од најмање 50.000,00 динара до највише 200.000,00 динара, односно до 75% од фактурне (куповне) вредности са ПДВ-ом и без зависних трошкова набавке, услуга инсталације, обуке за коришћење и сл.

 Износ одобрених средстава може бити и мањи од износа тражених средстава.

Један привредни субјект може на овом позиву учествовати само са једном пријавом и дозвољава се да конкурише за највише две намене, али тако да износ додељених средстава не прелази максимални износ од 200.000,00 динара.

Финансијска помоћ се додељује корисницима једнократно и неповратно, а средства за реализацију овог програма представљају **de minimis државну помоћ** (помоћ мале вредности).

 **5. ПРАВО УЧЕШЋА НА ЈАВНОМ КОНКУРСУ**

Право за подношење пријаве на основу Програма на Јавни конкурс имају мали и микро привредни субјекти и предузетници са седиштем на територији града Зрењанина и који су уписани у регистар Агенције за привредне регистре пре 01.04.2024. године и имају активан статус.

**6. УСЛОВИ ЗА УЧЕШЋЕ НА ЈАВНОМ КОНКУРСУ**

Право за подношење пријава на основу Програма на Јавни конкурс имају мали и микро привредни субјекти и предузетници, који кумулативно испуњавају следеће услове:

- оснивач и законски заступник је физичко лице старости до 35 година. У привредном субјекту који има више власника, већински удео мора бити у власништву једног или више физичких лица старости до 35 година (минимум 51%) и један од законских заступника мора бити физичко лице старости до 35 година (под лицима старости до 35 година сматраће се сви они који су рођени од 1989. године па надаље),

- да су регистровани на територији града Зрењанина,

- да су позитивно пословали у 2023. години (исказао нето добитак),

- да над њима није покренут стечајни поступак или поступак ликвидације,

- да су измирили све обавезе по основу пореза и доприноса,

- да им није изречена правоснажна мера забране обављања делатности,

- да у претходној или текућој години за исте намене није примио бесповратна средства која потичу из јавних средстава по неком другом програму државне помоћи или из других извора финансирања,

- да у било ком периоду у току две узастопне фискалне године закључно са даном доношења одлуке о додели бесповратних средстава, није примио дозвољену de minimis државну помоћ чија би висина заједно са траженим средствима прекорачила износ од 23.000.000,00 динара,

- да нису у групи повезаних лица од којих су неки од чланова велика и средња правна лица.

**7. ДОКУМЕНТАЦИЈА КОЈА СЕ ПОДНОСИ НА ЈАВНИ КОНКУРС**

На Јавни конкурс доставља се следећа документација:

1. прецизно попуњен Пријавни образац на прописаном обрасцу (Образац 1- преузима се са интернет презентације града Зрењанина у делу Конкурси и огласи);

2. фотокопија Решења о упису у Регистар привредних субјеката;

3. фотокопија или очитана лична карта подносиоца пријаве;

 4. Уверење Пореске управе Министарства финансија Републике Србије о измирењу доспелих обавеза јавних прихода (порези и доприноси) не старије од 30 дана од датума објављивања Јавног конкурса (оригинал/фотокопија или издато у електронском облику са дигиталним потписом);

 5. Предрачун или понуда добављача за машину/опрему/специјализовани алат и/или репроматеријал и/или рачунар и рачунарску опрему не старији од дана објављивања Јавног конкурса, са датумом у току трајања Јавног позива (издат од стране домаћих регистрованих привредних субјекатаса којима подносилац пријаве није у групи повезаних лица) **са роком важења понуде најмање 30 дана**;

 6. Изјаве које се дају под пуном моралном, материјалном и кривичном одговорношћу, у прилогу пријавних обаразаца (преузети на интернет презентацији града):

 6.1. о прихватању услова конкурса

 6.2. о сагласности за коришћење датих података,

 6.3. о статусу,

 6.4. о повезаним лицима,

 6.5. о примљеној државној помоћи мале вредности,

 6.6. о непостојању двоструког финансирања,

 6.7. о непостојању неизмирених обавеза,

 6.8. да се не воде судски поступци,

 6.9. о тачности и веродостојности датих података;

 7. Уверење о измиреним јавним приходима по свим уплатним рачунима јавних прихода које администрира Локална пореска администрација;

 8. Фотографије производа привредног субјекта (минимум 2, а максимално 10 - одштампане у боји);

 **Уколико је привредни субјекат награђиван доставити доказ о добијеним наградама и признањима за постигнут квалитет производа остварен у периоду 2021-2024. године (копије докумената).**

Документација која се предаје Комисији уз пријаву се не враћа, већ се чува у

архиви. Комисија задржава право да упореди цене робе по предрачуну и исте робе на тржишту, а уколико постоји одступање може предложити промену добављача или одбити пријаву.

**8. НАЧИН РЕАЛИЗАЦИЈЕ ПРОГРАМА**

Град Зрењанин расписује Јавни конкурс за подношење захтева за доделу бесповратних средстава за економско оснаживање младих на територији града Зрењанина у 2024. години, који се објављује на сајту Града Зрењанина <http://www.zrenjanin.rs/sr/e-uprava/oglasi-i-konkursi.>

Рок за подношење пријава износи 15 дана од дана јавног оглашавања на званичном сајту града Зрењанина у делу предвиђеном за јавне огласе и конкурсе. Пријаве поднете након предвиђеног рока неће се разматрати. Пријава ће се сматрати неблаговременом у случају да је поднета по истеку рока означеног у јавном огласу за подношење пријава. Неуредном пријавом ће се сматрати пријава која је поднета у отвореној коверти или која не садржи све потребне податке и уредно захтевана документа.

Захтев за доделу бесповратних средстава се подноси достављањем попуњеног обрасца за пријаву, као и пратеће документације којом се доказује испуњеност услова из овог Програма. Привредни субјекти могу поднети само једну пријаву за доделу бесповратних средстава по овом Програму.

Пријава на Јавни конкурс (попуњен образац пријаве са припадајућом документацијом) доставља се у затвореној коверти на адресу: Град Зрењанин, Комисија за утврђивање права на финансијску подршку младима на територији града Зрењанина, Трг слободе 10, 23000 Зрењанин, са назнаком на лицу коверте „**ПРИЈАВА НА ЈАВНИ КОНКУРС ЗА ДОДЕЛУ БЕСПОВРАТНИХ СРЕДСТАВА ЗА ЕКОНОМСКО ОСНАЖИВАЊЕ МЛАДИХ НА ТЕРИТОРИЈИ ГРАДА ЗРЕЊАНИНА У 2024. ГОДИНИ**“ и **“НЕ ОТВАРАТИ”,** поштом или лично предајом писарници града Зрењанина (на наведену адресу) у времену од 7,30 до 14,30 часова.

О свим примљеним захтевима одлучује Комисија за утврђивање права на финансијску подршку младима на територији града Зрењанина (у даљем тексту: Комисија).

Комисија врши прегледање, контролу исправности пријаве и његову оцену, а ради потпунијег сагледавања квалитета предложене активности и веродостојности података, Комисија може да затражи додатну документацију, појашњења предлога и изврши накнадну верификацију поднете документације. Такође, Комисија доноси предлог листе корисника бесповратних средстава, која обавезно садржи назив привредног субјекта и износ одобрених средстава. Апликант може поднети Приговор Комисији на предлог листе у року од 5 дана од дана објављивања исте. Комисија разматра приговоре и доноси Коначну ранг листу у року од најкасније 10 дана од дана истека рока за подношење приговора.

 Градоначелник доноси решења о додели бесповратних средства, према редоследу пријема формално исправних захтева, или решење о одбијању пријаве.

Комисија одлучује о свим накнадним захтевима корисника за изменама, услед наступања непланираних околности (укључујући и околности настале услед промена одредаба закона, подзаконских аката и одлука државних органа и институција). Уколико корисник средстава има измене које се односе на замену добављача, дужан је да Комисији достави писмено обавештење од добављача да није у могућности да испоручи опрему/машину/специјализовани алат/репроматеријал/рачунар и рачунарску опрему у прописаном року. Замена добављача могућа је само уз претходно прибављену сагласност Комисије.

Град на својој интернет страници објављује листу свих кандидата којима су одобрена бесповратна средства. Градоначелник ће са корисником средстава закључити уговор којим ће се ближе регулисати међусобна права и обавезе. Датумом закључења уговора се сматра онај датум када је уговор потписан од стране овлашћеног лица. Привредни субјекти који нису потписали уговор о додели бесповратних средстава, у предвиђеном року, сматраће се да су одустали од додељених бесповратних средстава.

Уговор о додели бесповратних средстава мора да садржи новчани износ који се додељује кориснику средстава, намене за које се средства додељују, обавезу Града да пренесе одобрена бесповратна средства на наменски рачун корисника, обавезу корисника да инвестиционо улагање заврши најкасније у року од 6 месеци од закључења Уговора о додели бесповратних средстава, обавезу корисника да уколико средства буџета не искористи наменски или прекрши услове Програма, мора да иста врати у складу са Уговором, као и остале услове из Програма.

По закључењу уговора о додели бесповратних средстава и након достављања свих инструмента обезбеђења по уговору, Град ће у року од 15 дана од дана достављања инструмената обезбеђења, уплатити одобрена бесповратна средства директно на наменски рачун корисника који је отворен код Министарства финансија - Управе за трезор.

**9. КРИТЕРИЈУМИ ЗА ВРЕДНОВАЊЕ И ДОНОШЕЊЕ ОДЛУКЕ**

Комисија даје предлог за доделу бесповратних средстава на основу поднете документације и критеријума:

|  |  |  |
| --- | --- | --- |
| **ред. бр.** | **КРИТЕРИЈУМ** | **Бодови** |
| 1. | Врста послова | Производња | 20 |
| Услуге | 0 |
| 2. | Број запослених на неодређено | 7 и више | 10 |
| 4-6 | 5 |
| 1-3 | 3 |
| 3. | Висина сопственог учешћа у инвестицији за коју се аплицира | преко 50% | 10 |
| од 30% до 50% | 5 |
| до 30%  | 0 |
| 4. | Дужина пословања | дуже од 10 година | 15 |
| од 3 до 10 година | 10 |
| до 3 године | 3 |
| 5. | Процењени утицај на добробит друштва / локалну средину | Недовољна, Добра, Средња, Висока  | 0-10 |
| 6. | привредни субјекат који запошљава лицe са инвалидитетом (у случају да је одговор ДА приложити доказе) | Да | 5 |
| Не | 0 |
| 7. | Коришћење средстава града Зрењанина у периоду 2021-2023. године | Не | 15 |
| Да  | 0 |
| 8. | Млади са села(у случају да је одговор ДА приложити доказе) | Да | 5 |
| Не | 0 |
| 9. | Награде и признања у досадашњем пословању (у случају да је одговор ДА приложити доказе) | Да | 10 |
| Не | 0 |
| **Укупно:** | 100 |

**10. ПРИГОВОР НА РЕШЕЊЕ**

На решење Градоначелника може се уложити приговор у року од 5 дана од дана пријема решења.

Приговор се подноси Градоначелнику, непосредно или препорученом поштом, на адресу Трг слободе 10, Зрењанин.

О приговору на решење Градоначелник одлучује у року од 5 дана од дана пријема приговора.

**11. ДОКУМЕНТАЦИЈА ЗА ЗАКЉУЧЕЊЕ УГОВОРА**

За закључење уговора подноси се следећа документација:

- две регистроване и потписане бланко соло менице са потписаним

меничним овлашћењем у циљу наплате укупног подстицаја, а у случају

неиспуњења уговорних обавеза;

- фотокопија захтева за регистрацију менице,

- фотокопија картона депонованих потписа код Министарства финансија- Управе за трезор.

**12. ОБАВЕЗЕ КОРИСНИКА СРЕДСТАВА**

**Корисник субвенције дужан је да у року од 12 месеци:**

-обавља делатност за коју му је одобрена субвенција у складу са поднетим захтевом као основну, и по том основу измирује доприносе за обавезно социјално осигурање најмање 12 месеци,

- омогући Комисији за надзор над трошењем средстава датих кроз програме подршке предузетништву на територји града Зрењанина (у даљем тексту: Комисија за надзор) праћење реализације уговорних обавеза и увид у обављање делатности,

- достави Комисији за надзор доказе о реализацији уговорних обавеза (извод са трезорског рачуна, извод са банковног рачуна и фактуре/отпремнице/рачуне),

- обавести Комисију за доделу средстава о свим променама које су од значаја за реализацију уговора, у року од 8 дана од дана настанка промене.

У случају неиспуњења или делимичног испуњења обавеза из уговора, корисник субвенције је у обавези да врати цео износ исплаћених средстава увећан за законску затезну камату од дана преноса средстава.

**13. ПРАЋЕЊЕ РЕАЛИЗАЦИЈЕ ПРОГРАМА**

 Надзор и контролу наменског коришћења средстава врши Комисији за надзор над трошењем средстава датих кроз програме подршке предузетништву на територји града Зрењанина.

 Корисник средстава дужан је да Комисији за надзор у сваком тренутку, од подношења захтева до истека године дана од закључења уговора, омогући теренску контролу и увид у документацију потребне ради потпунијег сагледавања захтева и контроле реализације инвестиционог пројекта.

**ПРЕДСЕДНИК КОМИСИЈЕ**

 Ненад Домјесков